ທ່ານ Carter ຢ້ຽມຢາມ ຊາອຸດີ ອາຣາເບຍ ເພື່ອຫາລື ເລື້ອງຂໍ້ຕົກລົງ ນິວເຄລຍ ກັບອີຣ່ານ
ທ່ານ Carter ພວມ​ຢ້ຽມຢາມ ຊາ​ອຸ​ດີ ອາຣາ​ເບຍ ​​ເພື່ອ​​ສ້າງຄວາມ​ໝັ້ນ​ໃຈ ໃຫ້​ບັນດາ​ພັນທະ​ມິດ ທີ່ຍັງສົງໄສ ບໍ່​ແນ່ໃຈ​ ກ່ຽວ​ກັບຂໍ້​ຕົກລົງ​ນິວ​ເຄລຍ ກັບອີຣ່ານ.
ລັດຖະມົນຕີປ້ອງກັນປະເທດ ສະຫະລັດ ທ່ານ Ash Carter ພວມຢ້ຽມຢາມ ຊາອຸດີ ອາຣາເບຍ ໃນວັນພຸດມື້ນີ້ ອັນເປັນ ສ່ວນໜຶ່ງຂອງການເດີນທາງ ໄປຢ້ຽມຢາມຂົງເຂດ ທີ່ມີເປົ້າ ໝາຍແນໃສ່ ເພື່ອສ້າງ ຄວາມໝັ້ນໃຈ ໃຫ້ບັນດາພັນທະມິດ ທີ່ຍັງສົງໄສບໍ່ແນ່ໃຈ ກ່ຽວກັບຜົນປະໂຫຍດຕ່າງໆ ຂອງຂໍ້ຕົກ ລົງນິວເຄລຍກັບອີຣ່ານ ທ່ານ Carter ຈະພົບປະກັບ ກະສັດ Salman ພ້ອມດ້ວຍ ລັດຖະມົນຕີປ້ອງກັນປະເທດ ຊາອຸດີ ອາຣາເບຍ ກ່ອນໜ້າ ທີ່ຈະເດີນທາງກັບຄືນໄປຍັງ ຈໍແດນ ເພື່ອພົບປະກັບຜູ້ນຳ ທະຫານຂອງປະເທດດັ່ງກ່າວນັ້ນ ໃນວັນອັງຄານວານນີ້ ທ່ານ Carter ໄດ້ພົບປະກັບກອງທະຫານແນວໂຮມ ໃນພາກເໜືອ ຂອງຈໍແດນ ຢູ່ທີ່ຖານທັບອາກາດແຫ່ງນຶ່ງ ບ່ອນທີ່ການປະຕິບັດງານ ໂຈມຕີເປົ້າໝາຍຕ່າງໆ ໃນຊີເຣຍມີຂຶ້ນນັ້ນ ທ່ານ ໄດ້ບິນໄປຈໍແດນ ຈາກອິສຣາແອລ ບ່ອນທີ່ທ່ານໄດ້ພົບປະ ກັບນາຍົກລັດຖະມົນຕີ ອິສຣາແອລ ທ່ານ Benjamin Netanyahu ເພື່ອການຄ້ຳປະກັນ ອີກເທື່ອໜຶ່ງ ໃນການ ສືບຕໍ່ໃຫ້ການສະໜັບສະໜູນ ດ້ານຄວາມໝັ້ນຄົງຂອງສະຫະລັດຫຼັງຈາກໄດ້ບັນລຸ ຂໍ້ຕົກ ລົງນິວເຄລຍ ກັບອີຣ່ານແລ້ວ ທ່ານ Netanyahu ໄດ້ຕ້ອນຮັບທ່ານ Carter ດ້ວຍສີໜ້າ ທີ່ເສົ້າໝອງກ່ອນທີ່ຈະເຂົ້າຮ່ວມເຈລະຈາ ເກືອບສອງຊົ່ວໂມງ ຢູ່ທີ່ຫ້ອງການຢູ່ທຳນຽບ ຂອງທ່ານ ໃນນະຄອນຫຼວງ Jerusalem ຕໍ່ ມາທ່ານ Carter ກ່າວກ່ຽວກັບການເຈລະຈາກັບທ່ານ Netanyahu ວ່າ ທ່ານ Carter ແມ່ນເຈົ້າໜ້າທີ່ ຂັ້ນລັດຖະມົນຄົນທຳອິດ ທີ່ໄດ້ໄປຢ້ຽມ ຢາມອິສຣາແອລ ນັບຕັ້ງແຕ່ອີຣ່ານຕົກລົງ ທີ່ຈະຫລຸດຜ່ອນໂຄງການນິວເຄລຍຂອງຕົນລົງ ເມື່ອອາທິດແລ້ວນີ້ ໃນການແລກປ່ຽນ ເພື່ອຍົກເລີກມາດຕະການລົງໂທດດ້ານເສດຖະກິດບາງສ່ວນຕໍ່ຕົນນັ້ນ